b'\n_START_ARTICLE_\nRosenkrantzt\xc3\xa5rnet\n_START_SECTION_\nKong Magnus Lagab\xc3\xb8tes kastell\n_START_PARAGRAPH_\nDe eldste delene av Rosekrantzt\xc3\xa5rnet stammer fra kong Magnus Lagab\xc3\xb8tes kastell, som var en mindre festning fra om lag 1270.\n_START_SECTION_\nJ\xc3\xb8rgen Hansson Skrivers forverk\n_START_PARAGRAPH_\nDen neste store ombyggingen skjedde rundt 1520, da h\xc3\xb8vedsmann p\xc3\xa5 Bergenhus, J\xc3\xb8rgen Hansson Skriver fikk bygget et forverk. Dette f\xc3\xb8rte til at t\xc3\xa5rnet har forskyvninger i etasjeh\xc3\xb8yden.\n_START_SECTION_\nErik Ottesen Rosenkrantz slott\n_START_PARAGRAPH_\nT\xc3\xa5rnet er oppkalt etter Erik Ottesen Rosenkrantz som var lensherre p\xc3\xa5 Bergenhus i \xc3\xa5rene 1560\xe2\x80\x9367. Han gjorde omfattende byggearbeider p\xc3\xa5 t\xc3\xa5rnet og har \xc3\xa6ren for den vakre renessansefasaden bygningen har idag. Rosenkrantz hadde f\xc3\xa5tt ordre fra kong Frederik II om \xc3\xa5 sette festningen i bedre stand, ogs\xc3\xa5 milit\xc3\xa6rt. Med skotsk arkitektur som forbilde og med skotske h\xc3\xa5ndverkere fikk Rosenkrantz oppf\xc3\xb8rt det staselige residenst\xc3\xa5rnet, som i samtiden ble omtalt som \xc2\xabslottet\xc2\xbb. T\xc3\xa5rnet har gjennomg\xc3\xa5tt flere endringer siden 1500-tallet, men er i stor grad tilbakef\xc3\xb8rt, slik at bygningens ulike historiske hovedfaser vises.\n_START_SECTION_\nNyere tid\n_START_PARAGRAPH_\nP\xc3\xa5 1930-tallet ble t\xc3\xa5rnet \xc3\xa5pnet for publikum. Eksplosjonen p\xc3\xa5 V\xc3\xa5gen i 1944 f\xc3\xb8rte til omfattende \xc3\xb8deleggelser p\xc3\xa5 bygningen. Ansvarlig for restaureringen var Gerhard Fischer og gjenreisningen var ferdig i 1966. Rosenkrantzt\xc3\xa5rnet ble av Riksantikvaren erkl\xc3\xa6rt som en automatisk fredet bygning i 1995. 10. januar 2015 ble spiret p\xc3\xa5 t\xc3\xa5rnet bl\xc3\xa5st ned av stormen \xc2\xabNina\xc2\xbb som herjet p\xc3\xa5 Vestlandet.'